Genesis 29 ABA - Jakob het verder gegaan en hy het - Bible Search
1Jakob het verder gegaan en hy het aangekom in die land van die mense van die ooste. 2Hy sien toe ’n *put in die veld, en drie troppe skape en bokke rondom die put. Die skape en bokke het altyd water gedrink uit hierdie put, maar daar was ’n groot klip op die put. 3Wanneer al die troppe skape en bokke daar bymekaar was, dan het die skaapwagters die klip weggerol van die put en dan het hulle vir die diere water gegee. Daarna het hulle die klip op die put teruggesit.
Jakob het ’n maand lank by hom gebly. 15Toe sê Laban vir Jakob: “Jy is familie van my, maar jy moenie vir my verniet werk nie. Sê vir my wat ek jou moet betaal.”
16Laban het twee dogters gehad. Die oudste dogter was Lea, en die jongste was Ragel. 17Lea se oë was nie mooi nie, maar Ragel was ’n baie mooi vrou. 18Jakob het verlief geraak op Ragel. Hy sê toe vir Laban: “Ek sal sewe jaar vir jou werk om jou jongste dogter Ragel te kry.”
19Laban het gesê: “Goed. Dit is beter dat ek haar vir jóú gee as vir ’n ander man. Jy mag hier by my woon.”
20Jakob het sewe jaar lank gewerk om Ragel te kry, maar dit het vir hom so kort gevoel soos ’n paar dae, want hy was baie lief vir haar. 21Ná die sewe jaar sê Jakob vir Laban: “Gee nou my vrou vir my, want die sewe jaar is verby en ek wil met haar trou.”
22Laban het al die mense van daardie plek bymekaargemaak en hulle het ’n groot fees gehou. 23Maar daardie aand het Laban sy dogter Lea vir Jakob gegee. Jakob het seks gehad met Lea. 24Laban het sy *slavin Silpa vir sy dogter Lea gegee. 25Die volgende oggend het Jakob gesien dit is Lea wat sy vrou geword het. Toe sê hy vir Laban: “Wat het jy aan my gedoen? Ek het by jou gewerk om vir Ragel te kry. Hoekom het jy my *bedrieg?”
31Die Here het gesien dat Jakob minder lief is vir Lea as vir Ragel. Die Here het vir Lea kinders gegee, maar Ragel kon nie kinders kry nie. 32Lea het swanger geword en sy het ’n seun gekry. Sy het hom *Ruben genoem. Sy het gesê: “Die Here het gesien dat ek swaarkry. Nou sal my man vir my ook lief wees.”
33Later het sy weer swanger geword en sy het nog ’n seun gekry. Toe sê sy: “Die Here het gesien dat Jakob minder lief is vir my, en Hy het vir my ook hierdie seun gegee.”
Daarom het sy hom *Simeon genoem.
34Toe Lea weer swanger word en nog ’n seun kry, sê sy: “Nou sal my man baie meer lief wees vir my, want ek het drie seuns vir hom gekry.”
Daarom het sy hom *Levi genoem.
35Sy het weer swanger geword en nog ’n seun gekry en gesê: “Nou prys ek die Here.”
Daarom het sy hom *Juda genoem. Sy het nie gou weer kinders gekry nie.